Salut dit Herve (ha salut d'ar re all ivez, da Fransoaz Lermen pergen, a gavan ken prizius he degasadennoù er forom-mañ).    Setu, krak-ha-berr, un nebeud respontoù hag evezhiadennoù a-zivout hon eskemmoù kent :    Gl. "architecture" : krediñ a ran ez eo deuet-mat an termenoù "adeiladerezh", "adeiladouriezh" h.a. ha pa vefent amprestoù digant Kb. N'eo ket dre zegouezh en o c'haver e GBAH 2 ha ganto e ran-me, dichipot-kaer.    GEAK, meneget ganin, a zo ar berradur "skoueriekaet" gant AN HERE evit "geriadur an armerzh hag an arc'hant", savet gant Yann-Baol An  Noalleg hag embannet gant PREDER. Pa oa skipailh an HERE o labourat a-zevri war savidigezh GBAH 1 e oa bet divizet gantañ sevel roll an holl levrioù hag oberennoù bet embannet biskoazh e Br. ha debarzhiñ dezho bep a verradur skoueriekaet. Bez e c'heller kaout ar roll-se digant AN HERE war-eeun, en eskemm d'ur gwerzh-butun bennak...Degemeret mat eo bet ar roll-se gant ar re a ren enklaskoù war ar yezh, ha gwir eo ez eo talvoudus-mat pa vez anv a venegiñ oberennoù (gantañ e ra kenlabourerien HOR YEZH pe re  PREDER, da skouer).    Diwar-benn "bedouriezh" : gwir eo e kaver an termen-se e DGYA (berradur AN HERE c'hoazh) gant ar ster a venegez, met ne gredan ket e klotfe gant Gl. "cosmologie".  Gl. "cosmologie", evel termenet gant "Le grand dictionnaire terminologique de l'office québécois de la langue française" a dalv kement ha :  "Science des lois générales qui régissent l'univers et en déterminent l'évolution".  Eus steredoniezh a zo kel amañ, ha ne welan ket penaos e c'hellfemp astenn ster  ar bennrann "bed-" d'ar pezh a zo en tu-hont d'hor bed-ni, just-mat.    Bez e c'heller kaout diraez dre internet d'ar geriadur kebekat-se, ennañ tremen 3.000.000 ger Gl. ha Sz. gant termenadurioù, en ur vont d'al lec'hienn (pe load)-mañ : http://www.granddictionnaire.com.    Gl. bas-côté (en ur gomz eus adeiladerezh relijiel) :  Er "granddictionnaire" e kaver an termenadur-mañ :  "Partie d'un église entre les piliers et le mur, de chaque côté de la grande nef comprise entre  les rangées de piliers ou colonnes".  Da heñvelster e roer "nef latérale" (evel lavaret gant Fransoaz endeo) ha da gevatal Sz. "side aisle".    Dedennus an termen Sz. rak, dre m'am boa soñj bezañ o lennet, on bet da furchal em dastumadeg AL LANV da adkavout pennadoù war ilizoù Treger skrivet gant Erwan-Vari Gwazdoue.  Dre eurvat - dre vurzhud kentoc'h ! - em eus diskoachet en AL LANV nv. 78 (Eost 1996) pj. 37 ur seurt steuñv, un "tres iliz" gant termenoù Br. evit rannoù dibar an adeilad  relijiel-se a zaremprede hon tadoù-kozh ken aketus gwezhall. Evit ar pezh a hañval klotañ gant termenadur ar "granddictionnaire" e roer "kazel" ("ar gazel").    GBAV (geriadur Favereau) a ro evit "kazel", ouzhpenn ar ster boas, "aile de bâtiment". Ur c'hevatal dres da Sz. "side aisle", anat.    Ha n'eo ket "kazel" an termen a zerefe ar gwellañ ?    Gortoz a ran ho soñj tudoù.    Ken ar c'hentañ    Alan